Miklar hreinsanir fram undan hjá Everton Gylfi Þór Sigurðsson er einn af þeim leikmönnum sem hefur verið settur á sölulista samkvæmt fréttum á Englandi . AFP Carlo Ancelotti , knattspyrnustjóri Everton í ensku úrvalsdeildinni , ætlar að hreinsa duglega til í leikmannahópi sínum en það eru enskir fjölmiðlar sem greina frá þessu . Ancelotti tók við stjórnartaumunum hjá félaginu rétt fyrir jól eftir að Portúgalinn Marco Silva var rekinn frá félaginu í byrjun desember . Mikið hefur verið rætt og ritað um félagið að undanförnu sem féll úr leik í 3. umferð ensku bikarkeppninnar eftir niðurlægjandi tap gegn hálfgerðu unglingaliði Liverpool á Anfield um síðustu helgi . Þá eru einhverjir leikmenn í herbúðum Everton sagðir ósáttir við ítalska knattspyrnustjórann sem hefur þrívegis stýrt liði til sigurs í Meistaradeild Evrópu . Ancelotti er nú þegar byrjaður að hreinsa til í leikmannahóp sínum en tyrkneski framherjinn Cenk Tosun er nú þegar farinn frá félaginu til Cyrstal Palace á láni . Enskir fjölmiðlar greina frá því að fimm aðrir leikmenn séu á sölulista en það eru þeir Gylfi Þór Sigurðsson , Theo Walcott , Morgan Schneiderlin , Michael Keane og Jordan Pickford . Með því að losa þessa leikmenn vonast Ancelotti til þess að safna í kringum 150 milljónum punda sem hann ætlar sér að nota til þess að kaupa nýja leikmenn . Nafn Gylfa Þórs Sigurðssonar , landsliðsmanns Íslands , hefur verið mikið í umræðunni að undanförnu en það bendir allt til þess að Gylfi , sem er dýrasti leikmaður í sögu Everton , sé á förum .